Siden sidst i KKK,

For en måneds tid siden blev vi som resten af Dk blæst ud af vinteren og ind i et forår, der startede med tørvejr og dage uden storm og sne. Vinteren har bestemt ikke vist sig fra sin ro-venlige side denne gang, mangen en gang er kajakken blevet i bådhallen i stedet for at blive luftet på fjorden grundet frisk bris, laber bris eller liten kuling, som vores ven YR ville have formuleret det. Vinteren har endda budt på vindstød af orkan-styrke og rekordstore mængder af regn, ikke ideelle forhold for en udendørs sport der er afhængig af elementerne.

MEN den gæve kkk’er lader sig ikke slå ud af elementernes rasen. Der har været dage med dejligt ro vejr og når dette ikke har været tilfældet, er der blevet arrangeret hyggelige aktiviteter indendørs. Så fat om kaffekoppen og læs, hvad der er sket i din klub siden sidst.

Sæsonens første tur gik til Romsø. I november blev julemanden traditionen tro hentet af en flok kkk’ere, der trodsede vind og vejr og var med til at gøre aftenen festlig for de fremmødte. I december lyste Lucia-optoget op i en mørk vinteraften. Suppeturen gik til Kajakklub Strømmen i Middelfart, hvor der blev roet en tur rundt om Fænø og efterfølgende nydt veltilberedt suppe i deres fine klubhus. Senere i januar var der en tur til Trelle Næs. Kajakkerne blev luftet i sne og slud på en tur for øvede Vejle fjord med udgangspunkt fra Brejning Lystbådehavn. En smuk tur rundt om Æbelø i solskin blev det til i februar. Vinterturen gik til det skønne sydfynske øhav, hvor der blev roet til Skarø, Drejø og Hjortø. Marts bød på en tur til lillebæltsbroerne og Middelfart. Nogle af disse ture har været udbudt i tværklubssamarbejdet og enkelte deltagere fra andre klubber har roet med, men aktiviteterne vidner om, at kkk måske er den mest vinteraktive kajakklub i området.

Kort før standerstrygning i oktober blev Danmark ramt af en stormflod. Kkk gik ikke fri, klubhuset blev oversvømmet og var af den grund uden strøm i en lille uges tid. Dagen inden stormfloden satte Jens Møller sandsække og presenning for dørene og klubhuset undgik derved de helt store skader. Vandet stod ca fem cm indenfor og det blev hurtigt forvist, da en flok kkk’ere mødtes og fik gjort rent og tørret op dagen derpå. Formiddagen sluttede med en hyggelig frokost. Fedt, at folk dukkede op og gav en hånd med.

Weekenden efter var det standerstrygning i klubben. Klubkajakkerne blev set efter og repareret for småskader. Klubhuset var i løbet af ugen blevet forholdsvist tørt, så rengøringen slettede de fleste spor efter oversvømmelsen. Fitness udstyret i motionsrummet blev fikset og tagrender blev renset. Kajakker fik tildelt nye pladser. Kajakkens placeres i bådhallen ud fra, hvor mange kilometer der er roet i den. Hvis man i en periode ikke har fået roet så meget, måske grundet en skade eller andet, kan man altid skrive til bestyrelsen og evt. få tildelt en anden plads. Efter endt arbejde blev der stillet mad og drikke frem til de flittige hænder.

Endnu en arbejdsdag er det blevet til i denne omgang. I november blev der sat nye vinduer i motionsrummet. En lille flok var mødt op for at sætte de tunge vinduer på plads og der blev lukket af for vind og vejr. Det er blevet et fint rum og nu skal det gøres færdigt og indrettes med det rigtige udstyr, så endnu flere kan få glæde af det.

Julefrokosten var som altid en velplanlagt og hyggelig fest, hvor deltagerne tog en ret med til fællesbordet. Det blev til en lækker og varieret buffet og med gode drinks fra baren og et flittigt besøgt dansegulv var også denne julefest en god en af slagsen. Nytåret blev for en del kkk’ers vedkommende fejret ved en festlig aften i godt selskab i klubben. En god og festlig tradition.

De gule bøjer er væk fra Rebæk og dermed også det udstyr, hvormed det er blevet undersøgt, om det er muligt at undgå at udgrave havbundsslam for at bygge stabilt fundament til udvidelsen af marina syd. Havbundsslammet skulle være dumpet ved Trelde Næs, så det er livet på og i Vejle Fjord godt tilfreds med (– tror nok, at der er en enkelt vandmand tilbage i Vejle fjord, som synes godt om beslutningen). Udvidelsen af Marina syd er stadig på skrivebordet hos kommunen, men det kan godt ske, at der går et par dage inden vi ser det færdige resultat. Arbejdet med at etablere sluse- og pumpeanlæg nær udmundingen er gået i gang. Anlægget skal i fremtiden skåne Kolding by (og KKK) for stormflodsskader.

Møder du Wavehunters på vandet, møder du en lille flok sårbare unge mennesker, der er hoppet i kajakken for at få nogle gode oplevelser på vandet. Projektet startede sidste år og fortsætter her til foråret og hen over sommeren. Deltagerne har også været en tur i svømmehallen. Projektet er søsat af Peter, Bent og Thomas og er finansieret af fondsmidler.

DKF – Dansk kano og kajakforbund – er hovedorganisationen for kano- og kajakidrætten i Danmark. Forbundets formål er at fremme kano- og kajakaktiviteter på alle niveauer i Danmark, hvor forbundet fungerer som den øverste faglige myndighed. Det er et forbund med omkring 200 kano- og kajakklubber og det tæller ca 24.000 medlemmer. DKF tilbyder ture, support, uddannelse mv. Som klub læner kkk sig ofte op ad beslutninger og regler udstukket af DKF. I november deltog nogle af klubbens medlemmer i DKF’s årsmøde. Anni var blevet opfordret til at stille op til posten som næstformand og blev søndag valgt til netop denne post. Tillykke!

11.3 var der generalforsamling. Regnskabet blev gennemgået af revisor og indkomne forslag blev behandlet. På græsarealerne vil der blive sået og plantet. Et udvalg vil stå for indretningen af motionsrummet. Salg af kajakker, der ikke bruges, og fondsmidler søges for at dække en del af udgifterne til motionsudstyr. Der blev meldt ud, at kontingentet stiger således, at seniorer for fremtiden betaler 1100 kr. pr. halvår. Ungdom 800 kr. pr halvår.

Referat fra generalforsamlingen kan læses på ’Om os’ – ’Bestyrelsen’ – ’Referater’

Bestyrelsen d.d: Formand: Anni Næstformand: Anne Marie Medlemsansvarlig: Catharina Kasserer: Lene Bestyrelsesmedlem: Jens Suppleanter: Jytte og Susanne

I november havde KKK et mindre indbrud, trailer nummerplade og lygtebom stjålet, det blev anmeldt og dækket af forsikringen. På magisk vis bliver udenomsarealerne fejet, viskestykker og håndklæder vasket, opvaskemaskinen tømt, skraldespanden taget med ned i containeren og andre småting ordnet i klubben. Tak til jer, der giver et nap med.

På kkk’s facebook side bliver der løbende inviteret til ture eller events. D. 13.4 er der inviteret til at ro ud og hjælpe med at rydde op i fjorden. Det er tiltrængt efter stormen. Der sluttes af med tak for hjælpen frokost, arrangeret af Peter A., betalt af fondsmidler. Sommertur for alle med tirsdagsspiserne ligger i slutningen af juni. En hyggelig tur med overnatning i det nære farvand.

På hjemmesiden under events kan der tilmeldes yoga om torsdagen indtil sommerferien. Under events ligger der også kurser og informationsmøder. Kurser og uddannelser er rettet mod både kkk’s egne medlemmer og udefrakommende roere, der kommer til Kolding for at blive instruktører eller tage IPP3 prøven. Anni arrangerer, underviser og er prøveansvarlig ved kurserne. Der er egenbetaling til kurserne og det er frivilligt arbejde fra Annis side, så det har i løbet af årene genereret mange ekstra tusinde kroner til klubbens økonomi. En win win situation for kkk og de dygtige instruktører og roere, der udklækkes.

Onsdagsroning har været hårdt ramt af vind og vejr i denne sæson og er mange gange blevet aflyst – safty first! En onsdag blev der i stedet arrangeret en brætspilsaften. Der blev spillet ”På dybt vand”. Et brætspil, hvor man tager stilling til realistiske cases, som man kan komme ud for, når man er på vandet. En anden aften blev der inviteret til at lære de 5 knob, der kræves på IPP3 niveau. Ekspertniveauet ’Flaskestrop’ er ikke opnået, så der er bestemt plads til endnu en aften af slagsen. Nogle aftenture er det blevet til, hvor de store mængder vand i åen har gjort den sidste kilometer til en god workout. Hen mod slutningen af sæsonen har der været stille aftner med morild og roligt vejr og som altid, godt selskab. Ofte nydes aftensmaden i Agtrupvig ved bord- og bænkesættet, som nu atter prydes af en fin skulptur af Kaj og Bøje.

Til slut skal der atter slås et slag for de hyggelige tilbagevendende aktiviteter i klubben. Ud over onsdagsroning stævner De Vandtro ud hver tirsdag klokken 9.00. Alle er velkomne til at ro en tur med ud i fjorden eller på åen, alt efter vejr og vind. Tirsdag aften er der fællesspisning, hvor forskellige kokke byder på retter fra alle verdenshjørner. En hyggelig aften i godt samvær, som med respekt for morgendagens virke, ikke varer til de sene aftentimer. Og det forlyder, at man her kan høre de gode nyheder først som f.eks. at der er en kajak-baby på vej! Tillykke til Rikke og Jørn <3

God sommersæson til alle. Vi ses på vandet.

Kh Bestyrelsen